ગુજરાતી વર્ણમાળા પ્રમાણે તૈયાર થયેલ આ કોશનો પ્રથમ ભાગ ૨૦૦૯માં પ્રકાશિત થયો હતો, તેમાં ‘અકબર’થી ‘ઔષધો’ સુધીનાં અધિકરણો છે. બીજો ભાગ ૨૦૧૧માં પ્રકાશિત થયો છે જેમાં ‘કચ્છ’થી ‘ગ્લોબલ વૉર્મિંગ’ સુધીનાં; ત્રીજો ભાગ ૨૦૧૨માં, જેમાં ‘ઘડિયાળ’થી ‘થોર’ સુધીનાં અને ચોથો ભાગ ૨૦૧૪માં જે પ્રકાશિત થયો છે તેમાં ‘‘દ’કાર્ત રેને’’થી ‘પૃષ્ઠવંશી’ સુધીનાં અધિકરણો છે. ચાર ભાગમાં મળી લગભગ ૧૧૦૦ જેટલાં અધિકરણો છે. આ અધિકરણોમાં જે તે અધિકરણ-વિષયની ઓળખ આપતું સંજ્ઞાવાક્ય શરૂઆતમાં અપાય છે. તે પછી તેને લગતી જરૂરી માહિતી, ટૂંકમાં, પણ વિશદ રીતે અપાય છે. વળી અધિકરણમાં વિષયની માંગ પ્રમાણે જરૂરી કોઠાઓ, નકશાઓ, આંકડાકીય માહિતીઓ, તસવીરો વગેરે અપાય છે. એ રીતે વ્યક્તિઓના ફોટા, કૃતિઓનાં મુખપૃષ્ઠ, પશુ-પંખીઓ, રમતો વગેરેનાં રંગીન ચિત્રો મૂકી જે તે વિષયને એવી આકર્ષક અને અસરકારક રીતે રજૂ કરવામાં આવે છે કે તે બાળકોને તો ઉપયોગી થાય, એમને ગમે અને સાથે સાથે મોટેરાંઓને – વાલીઓ અને શિક્ષકોને પણ ઉપયોગી થાય. આ કોશમાં બાળકો માટે ઘરમાં અને બહાર રમાય તેવી રમતો; કબૂતર, કૂકડો, કંસારો જેવાં પક્ષીઓ; જાતભાતનાં પુષ્પો; કાવેરી, ગંગા, નાઇલ જેવી નદીઓ; ગુજરાતના – ભારતના ને વિશ્વના નોંધપાત્ર પર્વતો; મહત્ત્વના ધર્મપુરુષો-સંતો; બાળકોને પણ ઓળખાવવા જરૂરી એવા ગુજરાત-ભારત-વિશ્વના સમર્થ સાહિત્યકારો અને કલાકારો; અગત્યના વૈજ્ઞાનિકો અને વિચારકો તેમ જ વિજ્ઞાનના મુખ્ય સિદ્ધાંતો, આધુનિક વીજઉપકરણો; વિશ્વની – ભારતની નોંધપાત્ર ઘટનાઓ, શહેરો-પ્રવાસસ્થાનો, હવા ખાવાનાં સ્થળો, યાત્રાધામો – એમ અનેક ક્ષેત્રોમાંની માહિતી સચિત્ર અપાઈ છે.